OBH 5494/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

D. Z. panaszával azért fordult az állampolgári jogok országgyűlési biztosához, mert a 145-3635/1995. Bü. számú ügyben a nyomozást megtagadó határozat ellen benyújtott panaszára - amire az ügyészség a nyomozás folytatását rendelte el - panasza beadásáig érdemi értesítést nem kapott. 

A megállapított tényállás és a megtett intézkedések

A BRFK. V. kerületi Rendőrkapitánysága a Budapesti V.- VIII. és XIII. kerületi Ügyészség utasítására 1995. december 19-én a nyomozást elrendelte.  Az elrendelt nyomozás során a beszerzett és a rendelkezésre álló adatok alapján megállapították, hogy bűncselekmény nem történt, ezért 1996. április 19-én a nyomozást megszüntették.

Az 1993. évi LIX. törvény 18. §. (2) bekezdésére figyelemmel tájékoztatást kértünk az ügyben a BRFK. V. kerületi Rendőrkapitányság vezetőjétől.

A kapott felvilágosítás szerint ügyészi utasításra a nyomozást elrendelték. A lefolytatott nyomozás során a Btk. 318. §. (1) bekezdésébe ütköző és a (6) bekezdés a./ pontja szerint minősülő csalás bűntette alapos gyanúját, Sz. J. gyanúsítottal szemben megállapítani nem lehetett. A nyomozást a Be. 139. §. (1) bekezdés b./ pont I. fordulata - a nyomozás adatai alapján  nem állapítható meg bűncselekmény elkövetése - alapján 1996. április 19-én megszüntették. A határozatot a feljelentőnek nem küldték meg, a feljelentő az eredményről nem szerzett tudomást. 

A hiányosságot a kerületi rendőrkapitányság vezetője pótolta, a határozatot postázták. Felhívták panaszos figyelmét, hogy a kézbesítéstől számított 8 napon belül egyet nem értés esetén a határozat ellen panasszal élhet.  Intézkedett a kapitányság vezetője a mulasztásért felelős előadó felelősségre vonására is. 

A vizsgálat megállapításai

A BRFK. V. kerületi Rendőrkapitánysága a határozat kézbesítése elmulasztásával törvénysértést, mulasztást követett el. Mulasztása sértette az Alkotmány 57.§. (5) bekezdésében megfogalmazott jogorvosláshoz való jogot.

Megkeresésünkre  a    BRFK.   V.   kerületi    Rendőrkapitányság    vezetője    a   145-3635/1995. Bü. számon a határozatot postázta, a feljelentőt panaszjogáról tájékoztatta. A mulasztást elkövető előadó felelősségre vonásáról intézkedett. 

Megállapítható, hogy a határozat kézbesítésének elmulasztása folytán sérelmet szenvedett a  Magyar Köztársaság Alkotmányának 2. §. (1) bekezdésében deklarált jogállamiságból fakadó jogbiztonság követelménye.

Az alkotmányos visszásságot azonban az eljáró hatóság saját hatáskörben megszüntette. Ajánlást az ügyben nem kezdeményezek.

Budapest, 1997.

dr. Polt Péter